Morten Bing

Morten Bing (født 14. januar 1950 i Oslo) er en norsk kulturhistoriker (etnolog) og musiker. Han er sønn av skuespiller Randi Nordby og den danske redaktør og forfatter Kaare Bing. 

Morten Bing spiller en rekke instrumenter, blant annet mandolin, oktav-mandola, gitar, tenorgitar, 5-strengs banjo, irsk bouzouki, English guitar og Appalachian dulcimer. Han tok i 1973 initiativet til folkrockgruppa Folque, og har vært med på samtlige av gruppas konserter og plateinnspillinger inntil Folque ble endelig oppløst i 2017.

Bing er cand. philol. med hovedfag i etnologi (med folkloristikk, sosialantropologi og kunsthistorie som støttefag) og førstekonservator NMF. Han har vært tilknyttet Norsk Folkemuseum siden 1979 og ansatt som museumspedagog (1982–1992), leder for Publikumsseksjonen (1993–1995), konservator/forsker (1996–2000) leder for Forsknings- og utstillingsseksjonen (2000-2015), leder for Kulturhistorisk seksjon (2016-2019). Emeritus fra 2020.

Hans hovedoppgave i etnologi «Aldri forglemmer jeg dagene der, – ut på Presteskjær!» (1990), tok for seg ferielivet på et godtemplarungdomssommerhjem. Han har senere skrevet monografien Østkanthjemmene og Østkantutstillingen (2001) om arbeiderklassens boskikker i mellomkrigstidens Oslo og om boligreformatoren Nanna Broch. Han har skrevet en rekke artikler, særlig om boskikk og innredning av «hjem» på museum, samt mindre artikler om Norsk Folkemuseums historie.

Han har vært prosjektleder for en rekke utstillinger ved Norsk Folkemuseum, blant annet «Back to the 80s» (2009) og «50-tallet – drøm eller virkelighet» (2010).

Fra 2001 til gården var ferdig innredet i 2009 var han prosjektleder for OBOS-gården Wessels gate 15, og er redaktør (sammen med Birte Sandvik og Kari Telste) av artikkelsamlingen Forstenet tid (Norsk Folkemuseum 2009) og forfatter (sammen med Birte Sandvik og Torgeir Kjos) av boka En historiebok i tre etasjer (Cappelen Damm 2011), to bøker som har gården og arbeidet med den som utgangspunkt.

Han har også, sammen med Torgeir Kjos og Marie Fongaard Seim, skrevet boka Kristiania for 100 år siden. Fotograf Skarpmoens levende portrett av byen og menneskene (Cappelen Damm 2015).

Diskografi

Folque 
 Folque (1974)
 Kjempene på Dovrefjell (1975)
 Vardøger (1977)
 Dans dans Olav Liljekrans (1978)
 Folques beste (1979)
 Fredløs (1980)
 Landet ditt (1981)
 Sort messe (1983)
 Dans dans (1991)
 Stormkast (1998)
Singler
 Det e ikkje hær e høre tel/Hjuringstev (1980)

Deltar på 
 Samspill: Fløtt deg EEC, du står i veien for sola (1972)
 Lillebjørn Nilsen: Portrett (1973)
 Stein Ove Berg: Visa di (1975)
 Anne-Karine Strøm: Anne-Karine (1975)
 MAI: Rød miks anno 1971–75 (1977)
 Jack Berntsen: Det e håp i hænganes snøre (1978)
 Aage Samuelsen: Huset i Hallelujagaten (1981)
 Geirr Lystrup: Kom sol på alle mine berg (1981)
 Fruitcake: How to Make It (1994)
 NRK/Universal Music: Norsk Rocks Historie Vol. 5: Fra viserock til rock på norsk 1969-1977 (2004)
 Lillebjørn Nilsen: Stilleste gutt på sovesal 1 (2010)
 Aage Samuelsen: 100 år – de beste sangene fra Aage Samuelsen (2015)
 MAI/Universal Music: MAI 1973–1983 (2016)
 Briskeby Records: This Is an Orange (2016)

Utvalgt bibliografi 
 Bing, Boe & Johnsen (red.) 1996: Menneske og bomiljø.  KULT skriftserie nr 69. Norges forskningsråd. Oslo.
 Bing & Johnsen (red.) 1998: Nye hjem. Bomiljøer i mellomkrigstiden. By og bygd 35.. Oslo.
 Bing, Johnsen & Roede (red.) 1998: Slik vil vi bo. Hjem og bolig gjennom 500 år. Norsk Folkemuseum.
 Bing, Morten 2001: Østkanthjemmene og Østkantutstillingen. Norsk Folkemuseum. Oslo.
 Bing, Sandvik & Telste (red.) 2010: Forstenet tid – OBOS-gården Wessels gate 15. By og bygd 42.. Oslo.
 Bing, Kjos & Sandvik 2011: En historiebok i tre etasjer. Boskikk i byen 1865-2002. CappelenDamm.
 Bing, Kjos & Seim 2015: Kristiania for 100 år siden. Fotograf Skarpmoens levende portrett av byen og menneskene. CappelenDamm.
 Bing & Rauset 2022: FOLQUEviseboka – 56 ballader, viser, stev & slåtter. Falck forlag. ISBN 978-82-93039-79-2.

Norske etnologer
Norske museumsfolk
Norske gitarister
Personer fra Oslo
Fødsler i 1950